                                                    
[image: image1.png]



            PARLAMENTUL  ROMÂNIEI

                CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	                Bucureşti, 18 octombrie 2011

 Nr. Pl.x.  273/2011


                                     RAPORT

asupra

  propunerii legislative pentru modificarea şi completarea art.35 din Legea nr.230/2007 privind înfiinţarea, organizarea şi funcţionarea asociaţiilor de proprietari
În temeiul dispoziţiilor art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru modificarea şi completarea art.35 din Legea nr.230/2007 privind înfiinţarea, organizarea şi funcţionarea asociaţiilor de proprietari, trimisă cu adresa nr. Pl.x. 273 din 9 mai 2011, înregistrată cu nr. 31/428 din 12 mai 2011.
Potrivit prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a respins propunerea legislativă în şedinţa din 4 mai 2011.

Propunerea legislativă supusă dezbaterii are ca obiect de reglementare modificarea şi completarea art.35 din Legea nr.230/2007 privind înfiinţarea, organizarea şi funcţionarea asociaţiilor de proprietari, cu modificările ulterioare, astfel încât persoana angajată de către asociaţia de proprietari în funcţia de administrator de imobile, trebuie să fie absolventul unui curs de calificare/perfecţionare/specializare pentru această funcţie. În situaţia în care administratorii nu au urmat astfel de cursuri, vor fi obligaţi să îndeplinească această condiţie în termen de 60 de zile de la intrarea în vigoare a prezentei iniţiative legislative.
Consiliul Legislativ a avizat negativ iniţiativa legislativă, conform adresei nr.1595 din 21 decembrie 2010.

Guvernul României, conform punctului de vedere  transmis prin adresa nr.100 din 14 ianuarie 2011, nu  susţine adoptarea propunerii legislative. Guvernul consideră prevederile Legii nr.230/2007 ca fiind suficiente şi acoperitoare în ceea ce priveşte calităţile profesionale ale persoanelor care vor îndeplini funcţia de administrator de imobil, nefiind necesară modificarea legii în sensul propus de iniţiatori.

Comisia pentru administraţie publică, amenajarea teritoriului şi echilibru ecologic a avizat negativ iniţiativa legislativă, cu unanimitate de voturi, conform adresei nr. 26/316 din 25 mai 2011.  
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat propunerea legislativă în şedinţa din 18 octombrie 2011.

La dezbateri a participat, în calitate de invitat din partea Ministerului Administraţiei şi Internelor, domnul Jan Vraciu – director.

Membrii Comisiei juridice, de disciplină şi imunităţi au hotărât ca soluţiile legislative propuse să fie preluate ca amendamente la propunerea legislativă pentru modificarea şi completarea Legii nr. 230 din 16 iulie 06/07/2007 privind înfiinţarea, organizarea şi funcţionarea asociaţiilor de proprietari (Pl-x 828/2010).
La dezbateri au fost prezenţi 18 deputaţi din numărul total de 23 membri ai Comisiei juridice, de disciplină şi imunităţi. 

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, raportul de respingere a propunerii legislative pentru modificarea şi completarea art.35 din Legea nr.230/2007 privind înfiinţarea, organizarea şi funcţionarea asociaţiilor de proprietari.
În raport cu obiectul şi conţinutul reglementării, propunerea legislativă face parte din categoria legilor ordinare.
                          PREŞEDINTE,                                      SECRETAR,

                           Daniel BUDA                             Gabriel ANDRONACHE

